Már a tesztek során látszott, hogy az autó egy hihetetlenül jó konstrukció. Három versenyt nyertek az idényben (Ayrton Senna utolsó győzelme óta az elsőket), de ez lehetett volna akár hét is, ha a motor megbízhatóbban működik - ez volt az MP4/12-es legneuralgikusabb pontja. Hiába fejlesztettek rajta a Francia Nagydíjtól kezdődően, a hibajelenségek csak szaporodtak, és nem volt ritka, hogy az élről kellett műszaki hibával kiállniuk. Az év utolsó versenyét mindenesetre sikerült kettős győzelemmel zárniuk. Ez volt Häkkinen első Forma-1-es győzelme is. A bajnokságot 63 ponttal a negyedik helyen zárták.